2016. gada 24. maijā Noteikumi Nr. 317

Rīgā (prot. Nr. 25  13. §)

**Ārstniecības personu un ārstniecības atbalsta personu reģistra**

**izveides, papildināšanas un uzturēšanas kārtība**

Izdoti saskaņā ar

Ārstniecības likuma

9. panta pirmo daļu

**1. Vispārīgie jautājumi**

1. Noteikumi nosaka ārstniecības personu un ārstniecības atbalsta personu reģistra (turpmāk – reģistrs) izveides, papildināšanas un uzturēšanas kārtību.

2. Reģistrs ir valsts informācijas sistēma, kuras mērķis ir:

2.1. nodrošināt veselības aprūpes politikas veidošanai un īstenošanai nepieciešamās informācijas iegūšanu, uzkrāšanu un izmantošanu;

2.2. nodrošināt ārstniecības uzraudzībai nepieciešamo informāciju;

2.3. uzraudzīt ārstniecības personu profesionālās kvalifikācijas uzturēšanu;

2.4. nodrošināt sabiedrībai informāciju par reģistrētajām ārstniecības personām un ārstniecības atbalsta personām.

3. Reģistra pārzinis un turētājs ir Veselības inspekcija (turpmāk – inspekcija).

**2. Reģistrā iekļaujamā informācija**

4. Inspekcija atbilstoši šo noteikumu 1., 2., 3. un 5. pielikumam reģistrā iekļauj informāciju par:

4.1. ārstiem, zobārstiem, zobu higiēnistiem, fizioterapeitiem, audiologopēdiem, ergoterapeitiem, reitterapeitiem, tehniskajiem ortopēdiem, fizioterapeita asistentiem, ergoterapeita asistentiem, reitterapeita asistentiem, uztura speciālistiem, zobu tehniķiem, podologiem, radiogrāferiem, mākslas terapeitiem, militārajiem paramediķiem, skaistumkopšanas speciālistiem (kosmetoloģijā), kuri absolvējuši akreditētas izglītības programmas Latvijā un ieguvuši diplomu attiecīgajā profesijā;

4.2. māsām (medicīnas māsām), kuras:

4.2.1. apguvušas akreditētu māsas (medicīnas māsas) profesionālās vidējās izglītības programmu un ieguvušas diplomu par profesionālo vidējo izglītību;

4.2.2. apguvušas akreditētu māsas (medicīnas māsas) pirmā līmeņa profesionālās augstākās izglītības programmu un ieguvušas diplomu par pirmā līmeņa profesionālo augstāko izglītību;

4.2.3. apguvušas akreditētu māsas (medicīnas māsas) otrā līmeņa profesionālās augstākās izglītības programmu un ieguvušas diplomu par profesionālo augstāko izglītību;

4.2.4. līdz šo noteikumu spēkā stāšanās dienai apguvušas akreditētu ārsta palīga (feldšera) vai vecmātes profesionālās vidējās izglītības programmu un ieguvušas diplomu par profesionālo vidējo izglītību vai apguvušas akreditētu ārsta palīga (feldšera) vai vecmātes pirmā līmeņa profesionālās augstākās izglītības programmu un ieguvušas diplomu par pirmā līmeņa profesionālo augstāko izglītību, kā arī līdz šo noteikumu spēkā stāšanās dienai ieguvušas profesionālo pilnveidi apliecinošus dokumentus par zināšanu un prasmju apguvi vismaz 150 stundu apjomā profesionālās darbības veikšanai māsas profesijā un ieguvušas dokumentu par sekmīgi nokārtotu māsas kvalifikācijas atbilstības pārbaudi;

4.3. vecmātēm, kuras:

4.3.1. apguvušas akreditētu vecmātes profesionālās vidējās izglītības programmu un ieguvušas diplomu par profesionālo vidējo izglītību;

4.3.2. apguvušas akreditētu vecmātes pirmā līmeņa profesionālās augstākās izglītības programmu un ieguvušas diplomu par pirmā līmeņa profesionālo augstāko izglītību;

4.3.3. apguvušas akreditētu vecmātes otrā līmeņa profesionālās augstākās izglītības programmu un ieguvušas diplomu par profesionālo augstāko izglītību;

4.3.4. pēc apgūtas māsas (medicīnas māsas) izglītības programmas apguvušas akreditētu pilna laika studiju programmu vecmātes izglītības ieguvei 18 mēnešu vai 3 000 stundu apjomā;

4.4. ārsta palīgiem (feldšeriem), kuri:

4.4.1. apguvuši akreditētu ārsta palīga (feldšera) profesionālās vidējās izglītības programmu un ieguvuši diplomu par profesionālo vidējo izglītību;

4.4.2. apguvuši akreditētu ārsta palīga pirmā līmeņa profesionālās augstākās izglītības programmu un ieguvuši diplomu par pirmā līmeņa profesionālo augstāko izglītību;

4.4.3. līdz šo noteikumu spēkā stāšanās dienai apguvuši akreditētu māsas profesionālās vidējās izglītības programmu un ieguvuši diplomu par profesionālo vidējo izglītību vai apguvuši akreditētu māsas pirmā līmeņa profesionālās augstākās izglītības programmu un ieguvuši diplomu par pirmā līmeņa profesionālo augstāko izglītību, kā arī līdz šo noteikumu spēkā stāšanās dienai ieguvuši profesionālo pilnveidi apliecinošus dokumentus par zināšanu un prasmju apguvi vismaz 150 stundu apjomā profesionālās darbības veikšanai ārsta palīga (feldšera) profesijā un ieguvuši dokumentu par sekmīgi nokārtotu ārsta palīga kvalifikācijas atbilstības pārbaudi;

4.5. zobārstniecības māsām, kuras:

4.5.1. apguvušas akreditētu zobārstniecības māsas profesionālās vidējās izglītības programmu un ieguvušas diplomu par profesionālo vidējo izglītību;

4.5.2. līdz šo noteikumu spēkā stāšanās dienai apguvušas akreditētu māsas profesionālās vidējās izglītības programmu un ieguvušas diplomu par profesionālo vidējo izglītību vai apguvušas akreditētu māsas pirmā līmeņa profesionālās augstākās izglītības programmu un ieguvušas diplomu par pirmā līmeņa profesionālo augstāko izglītību, kā arī līdz šo noteikumu spēkā stāšanās dienai ieguvuši profesionālo pilnveidi apliecinošus dokumentus par zināšanu un prasmju apguvi vismaz 160 stundu apjomā profesionālās darbības veikšanai zobārstniecības māsas profesijā un ieguvušas dokumentu par sekmīgi nokārtotu zobārstniecības māsas kvalifikācijas atbilstības pārbaudi;

4.6. māsas palīgiem, kuri ieguvuši atestātu par arodizglītību;

4.7. zobārsta asistentiem, kuri ieguvuši atestātu par arodizglītību;

4.8. kosmētiķiem, kuri:

4.8.1. apguvuši akreditētu kosmētiķa profesionālās vidējās izglītības programmu un ieguvuši diplomu par profesionālo vidējo izglītību;

4.8.2. līdz šo noteikumu spēkā stāšanās dienai pēc medicīniskās izglītības diploma iegūšanas apguvuši akreditētu profesionālās tālākizglītības programmu un ieguvuši kosmētiķa profesionālās kvalifikācijas apliecību;

4.9. radiologa asistentiem, kuri:

4.9.1. apguvuši akreditētu radiologa asistenta pirmā līmeņa profesionālās augstākās izglītības programmu un ieguvuši diplomu par pirmā līmeņa profesionālo augstāko izglītību;

4.9.2. līdz 2008. gada 30. jūnijam apguvuši profesionālās pilnveides programmu 562 stundu apjomā un ieguvuši apliecību par rentgenoloģijas un radioloģijas māsas specializāciju;

4.10. biomedicīnas laborantiem, kuri:

4.10.1. apguvuši akreditētu biomedicīnas laboranta pirmā līmeņa profesionālās augstākās izglītības programmu un ieguvuši diplomu par pirmā līmeņa profesionālo augstāko izglītību;

4.10.2. apguvuši akreditētu profesionālās vidējās izglītības programmu un ieguvuši diplomu par profesionālo vidējo izglītību feldšera laboranta profesijā;

4.10.3. līdz 1991. gada 31. decembrim apguvuši profesionālās pilnveides programmu 132 stundu apjomā un ieguvuši apliecību laboratoriskajā diagnostikā;

4.11. masieriem, kuri:

4.11.1. apguvuši akreditētu masiera pirmā līmeņa profesionālās augstākās izglītības programmu un ieguvuši diplomu par pirmā līmeņa profesionālo augstāko izglītību;

4.11.2. līdz šo noteikumu spēkā stāšanās dienai pēc medicīniskās izglītības diploma iegūšanas ieguvuši ārstniecības personas sertifikātu masiera specialitātē;

4.11.3. līdz 2000. gada 31. decembrim apguvuši profesionālās pilnveides programmu 422 stundu apjomā un ieguvuši apliecību par specializāciju klasiskajā masāžā vai apguvuši profesionālās pilnveides programmu 1080 stundu apjomā un ieguvuši apliecību par specializāciju masāžā;

4.11.4. līdz 2005. gada 31. decembrim ieguvuši sporta izglītības dokumentu un ieguvuši ārstniecības personas sertifikātu masiera specialitātē;

4.11.5. līdz 2013. gada 1. septembrim apguvuši akreditētu masiera profesionālās vidējās izglītības programmu un ieguvuši diplomu par profesionālo vidējo izglītību;

4.12. šo noteikumu 1. pielikumā minētajām ārstniecības personām, kuras:

4.12.1. absolvējušas mītnes valsts atzītas izglītības iestādes ārvalstīs un kuru ārvalstīs iegūtā profesionālā kvalifikācija ir atzīta Latvijā atbilstoši likumam "Par reglamentētajām profesijām un profesionālās kvalifikācijas atzīšanu";

4.12.2. profesionālo kvalifikāciju ir ieguvušas ārvalstīs un kurām saskaņā ar normatīvajiem aktiem par īslaicīgu profesionālo pakalpojumu sniegšanu reglamentētajā profesijā piešķirtas tiesības veikt īslaicīgu profesionālo darbību Latvijā;

4.13. šo noteikumu 1. pielikumā minētajām ārstniecības atbalsta personām, kuras:

4.13.1. absolvējušas akreditētas izglītības programmas Latvijā un plāno iesaistīties veselības aprūpes procesa nodrošināšanā ārstniecības iestādē;

4.13.2. absolvējušas mītnes valsts atzītas izglītības iestādes ārvalstīs un kuru ārvalstīs izsniegtais izglītības dokuments ir atzīts Latvijā, un kuras plāno iesaistīties veselības aprūpes procesa nodrošināšanā ārstniecības iestādē.

5. Informāciju par ārstniecības personas medicīniskās izglītības dokumentu, kas apliecina profesionālās kvalifikācijas iegūšanu profesijā vai pamatspecialitātē, apakšspecialitātē vai papildspecialitātē, izglītības iestāde, kura attiecīgo izglītības dokumentu izsniegusi, papīra vai elektroniska dokumenta formā iesniedz inspekcijā piecu darbdienu laikā pēc izglītības dokumenta izsniegšanas. Par katru ārstniecības personu norāda šādu informāciju:

5.1. izglītības iestādes nosaukums;

5.2. ārstniecības personas vārds, uzvārds, personas kods;

5.3. izglītības dokumenta sērija, numurs un izdošanas gads;

5.4. iegūtā kvalifikācija;

5.5. iegūtās izglītības pakāpe vai veids;

5.6. akadēmiskais vai zinātniskais grāds.

6. Informāciju par ārstniecības personas sertifikātu vai ārstniecības atbalsta personas sertifikātu Latvijas Ārstu biedrība, Latvijas Ārstniecības personu profesionālo organizāciju savienība un Latvijas Māsu asociācija atbilstoši kompetencei piecu darbdienu laikā pēc ārstniecības personas sertifikāta vai ārstniecības atbalsta personas sertifikāta izsniegšanas iesniedz inspekcijā papīra vai elektroniska dokumenta formā. Par katru personu norāda šādu informāciju:

6.1. personas vārds, uzvārds un personas kods;

6.2. sertifikāta numurs un piešķiršanas datums;

6.3. ārstniecības personām – pamatspecialitāte, apakšspecialitāte, papild­specialitāte vai ārstnieciskā vai diagnostiskā metode, ārstniecības atbalsta personām – profesija;

6.4. sertifikāta derīguma termiņš.

7. Šo noteikumu 2. pielikumā norādīto informāciju par ārstniecības personas un ārstniecības atbalsta personas nodarbinātību ārstniecības iestādē, izmantojot šo noteikumu 1. pielikumā minētos klasifikatorus un sarakstus, ārstniecības iestāde iesniedz reģistram tiešsaistes režīmā triju darbdienu laikā no dienas, kad attiecīgā ārstniecības persona vai ārstniecības atbalsta persona ir uzsākusi, mainījusi vai beigusi profesionālo darbību attiecīgajā ārstniecības iestādē. Līdz brīdim, kad ārstniecības iestāde iegūst tiesības ievadīt datus reģistrā tiešsaistes režīmā, tā aizpilda šo noteikumu 2. pielikumā minēto veidlapu un iesniedz to inspekcijā papīra vai elektroniska dokumenta formā piecu darbdienu laikā no dienas, kad attiecīgā ārstniecības persona vai ārstniecības atbalsta persona ir uzsākusi, mainījusi vai beigusi profesionālo darbību attiecīgajā ārstniecības iestādē.

8. Par ārstniecības personām, kuras veic īslaicīgu profesionālo darbību Latvijā, institūcijas, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās, iesniedz inspekcijā šādu informāciju:

8.1. vārds, uzvārds;

8.2. dzimums;

8.3. dzimšanas datums;

8.4. personas kods vai ekvivalents personas identifikācijas numurs;

8.5. dzīvesvietas adrese mītnes valstī;

8.6. ārstniecības iestāde, kur tiks veikta īslaicīgā profesionālā darbība (nosaukums un kontaktinformācija – adrese, elektroniskā pasta adrese un tālruņa numurs);

8.7. profesionālā kvalifikācija:

8.7.1. profesijas nosaukums;

8.7.2. pamatspecialitātes, apakšspecialitātes vai papildspecialitātes nosaukums;

8.8. valsts, kurā iegūta profesionālā kvalifikācija;

8.9. plānotās īslaicīgās profesionālās darbības ilgums un biežums.

**3. Ārstniecības personu un ārstniecības atbalsta personu reģistrācija**

**3.1. Pirmreizēja reģistrācija**

9. Pirmreizējai reģistrācijai ārstniecības persona vai ārstniecības atbalsta persona šo noteikumu 3. pielikumā norādīto informāciju iesniedz tiešsaistes režīmā reģistrā vai iesniegumu inspekcijā, aizpildot ārstniecības personu un ārstniecības atbalsta personu reģistra uzskaites karti (3. pielikums).

10. Šo noteikumu 3. pielikumā minētās ārstniecības personu un ārstniecības atbalsta personu reģistra uzskaites kartes aizpildīšanā izmanto šo noteikumu 1. pielikumā minētos klasifikatorus un sarakstus.

11. Ārstniecības persona, kura vēlas veikt pirmreizēju reģistrāciju, inspekcijā iesniedz ārstniecības personu un ārstniecības atbalsta personu reģistra uzskaites karti (3. pielikums) un dokumenta kopiju par sekmīgi nokārtotu profesionālās atbilstības pārbaudi vai uzrāda šā dokumenta oriģinālu, ja ir pagājuši vairāk nekā pieci gadi no dienas, kad izsniegts:

11.1. medicīniskās izglītības dokuments, kas apliecina profesionālās kvalifikācijas iegūšanu attiecīgajā profesijā;

11.2. šo noteikumu 4.2.4., 4.4.3. vai 4.5.2. apakšpunktā minētais dokuments par sekmīgi nokārtotu attiecīgās kvalifikācijas atbilstības pārbaudi;

11.3. ārvalstīs iegūtās profesionālās kvalifikācijas atzīšanas dokuments.

12. Īslaicīgas profesionālās darbības veikšanai Latvijā ārstniecības personu reģistrē, pamatojoties uz datiem, ko inspekcijā atbilstoši šo noteikumu 8. punktam par attiecīgo ārstniecības personu iesniegusi institūcija, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās.

13. Inspekcija mēneša laikā pēc šo noteikumu 9., 11. vai 12. punktā minēto dokumentu saņemšanas pieņem lēmumu par ārstniecības personas vai ārstniecības atbalsta personas reģistrāciju vai par atteikumu reģistrēt ārstniecības personu vai ārstniecības atbalsta personu. Minēto lēmumu inspekcija attiecīgajai personai paziņo Paziņošanas likumā noteiktajā kārtībā. Lēmumu par atteikumu reģistrēt ārstniecības personu īslaicīgas profesionālās darbības veikšanai Latvijā Paziņošanas likumā noteiktajā kārtībā paziņo arī institūcijai, kas izsniegusi attiecīgo ārvalstīs iegūtās profesionālās kvalifikācijas atzīšanas apliecību.

14. Inspekcija pieņem lēmumu par atteikumu reģistrēt ārstniecības personu vai ārstniecības atbalsta personu, ja ir vismaz viens no šādiem iemesliem:

14.1. attiecīgā ārstniecības persona vai ārstniecības atbalsta persona neatbilst šo noteikumu 4. punktā minētajām prasībām;

14.2. iesniegtie dokumenti satur nepatiesu informāciju;

14.3. nav iesniegta visa inspekcijas pieprasītā informācija;

14.4. attiecīgajai ārstniecības personai vai ārstniecības atbalsta personai saskaņā ar tiesas nolēmumu ir noteikta tiesību ierobežošana, atņemot tiesības nodarboties ar profesionālo darbību attiecīgajā jomā (aizliegums ir attiecināms uz laikposmu, kurā tiesību ierobežojums ir spēkā);

14.5. attiecīgajai ārstniecības personai vai ārstniecības atbalsta personai saskaņā ar prokurora priekšrakstu par sodu krimināllietā ir noteikta tiesību ierobežošana, atņemot tiesības nodarboties ar profesionālo darbību attiecīgajā jomā (aizliegums ir attiecināms uz laikposmu, kurā tiesību ierobežojums ir spēkā).

15. Pirmreizējās reģistrācijas termiņš reģistrā ir pieci gadi no dienas, kad ārstniecības personai vai ārstniecības atbalsta personai paziņots lēmums par ārstniecības personas vai ārstniecības atbalsta personas reģistrāciju.

16. Ja ārstniecības persona vai ārstniecības atbalsta persona pirmreizējās reģistrācijas termiņa laikā iegūst attiecīgi ārstniecības personas sertifikātu vai ārstniecības atbalsta personas sertifikātu, inspekcija pagarina reģistrācijas termiņu uz laiku, kas ir par vienu gadu ilgāks nekā ārstniecības personas sertifikāta vai ārstniecības atbalsta personas sertifikāta derīguma termiņš.

17. Ārstniecības personai, kura veic īslaicīgu profesionālo darbību Latvijā, reģistrācijas termiņš reģistrā ir 12 mēneši.

**3.2. Pārreģistrācija**

18. Reģistrā attiecīgajā profesijā tiek pārreģistrētas ārstniecības personas:

18.1. kuras profesionālo darbību veic tikai attiecīgajā profesijā un kuras vēlas pagarināt reģistrācijas termiņu reģistrā;

18.2. kurām ir beidzies ārstniecības personas sertifikāta derīguma termiņš, netiek veikta resertifikācija un kuras pēc reģistrācijas termiņa beigām vēlas turpināt profesionālo darbību tikai attiecīgajā profesijā.

19. Ārstniecības personai vai ārstniecības atbalsta personai, kurai ir derīgs ārstniecības personas sertifikāts vai ārstniecības atbalsta personas sertifikāts, pārreģistrācija nav jāveic. Šo personu reģistrācijas termiņu inspekcija pagarina atbilstoši šo noteikumu 16. punktam.

20. Lai veiktu pārreģistrāciju, šo noteikumu 18. punktā minētā ārstniecības persona šo noteikumu 4. pielikumā norādīto informāciju reģistram tiešsaistes režīmā iesniedz ne agrāk kā 90 dienas un ne vēlāk kā 30 dienas pirms reģistrācijas termiņa beigām vai attiecīgi iesniedz inspekcijā iesniegumu (4. pielikums) par profesionālo zināšanu vai prasmju apguvi vai pilnveidi attiecīgajā profesijā vismaz 150 akadēmisko stundu apjomā reģistrācijas termiņa laikā, tai skaitā profesionālo zināšanu pilnveidi neatliekamās medicīniskās palīdzības sniegšanā, vai par profesionālās atbilstības pārbaudes sekmīgu nokārtošanu attiecīgajā profesijā. Iesniegumam pievieno informāciju apliecinošu dokumentu kopijas vai uzrāda šo dokumentu oriģinālus.

21. Militārajam paramediķim šo noteikumu 20. punktā minētajam iesniegumam nepieciešams Nacionālo bruņoto spēku Apvienotā štāba apstiprinājums.

22. Inspekcija mēneša laikā pēc šo noteikumu 20. punktā minēto dokumentu saņemšanas pieņem lēmumu par ārstniecības personas pārreģistrāciju vai par atteikumu pārreģistrēt ārstniecības personu reģistrā. Minēto lēmumu inspekcija ārstniecības personai paziņo Paziņošanas likumā noteiktajā kārtībā.

23. Inspekcija pieņem lēmumu par atteikumu pārreģistrēt ārstniecības personas reģistrā, ja ir vismaz viens no šādiem iemesliem:

23.1. attiecīgā ārstniecības persona neatbilst šo noteikumu 4. punktā minētajām prasībām;

23.2. ārstniecības persona nav izpildījusi šo noteikumu 20. punktā minētās prasības;

23.3. militārā paramediķa iesniegums neatbilst šo noteikumu 21. punktam;

23.4. attiecīgajai ārstniecības personai saskaņā ar tiesas nolēmumu ir noteikta tiesību ierobežošana, atņemot tiesības nodarboties ar ārstniecību (aizliegums ir attiecināms uz laikposmu, kurā tiesību ierobežojums ir spēkā);

23.5. attiecīgajai ārstniecības personai saskaņā ar prokurora priekšrakstu par sodu krimināllietā ir noteikta tiesību ierobežošana, atņemot tiesības nodarboties ar ārstniecību (aizliegums ir attiecināms uz laikposmu, kurā tiesību ierobežojums ir spēkā);

23.6. šo noteikumu 20. punktā minētie dokumenti satur nepatiesu informāciju;

23.7. nav iesniegta visa inspekcijas pieprasītā informācija.

24. Pārreģistrācijas termiņš reģistrā ir pieci gadi, sākot ar nākamo dienu pēc reģistrācijas termiņa beigām, bet ne agrāk par šo noteikumu [22. punktā](http://likumi.lv/doc.php?id=253782#p60) minētā lēmuma paziņošanas dienu.

**3.3. Reģistrācijas termiņa atjaunošana**

25. Ārstniecības personai un ārstniecības atbalsta personai, kurai ir beidzies reģistrācijas termiņš, ir tiesības to atjaunot.

26. Lai atjaunotu reģistrācijas termiņu:

26.1. ārstniecības persona iesniedz inspekcijā:

26.1.1. ja attiecīgā ārstniecības persona reģistrācijas termiņu reģistrā vēlas atjaunot piecu gadu laikā no dienas, kad beidzies reģistrācijas termiņš reģistrā – iesniegumu (4. pielikums) par profesionālo zināšanu vai prasmju apguvi vai pilnveidi attiecīgajā profesijā vismaz 150 akadēmisko stundu apjomā pēdējo piecu gadu laikā no šā iesnieguma saņemšanas dienas inspekcijā, tajā skaitā profesionālo zināšanu pilnveidi neatliekamās medicīniskās palīdzības sniegšanā, vai par sekmīgi nokārtotu profesionālās atbilstības pārbaudi attiecīgajā profesijā;

26.1.2. ja attiecīgā ārstniecības persona reģistrācijas termiņu reģistrā vēlas atjaunot laika posmā, kas ir ilgāks par pieciem gadiem no dienas, kad beidzies reģistrācijas termiņš reģistrā – iesniegumu (4. pielikums) par sekmīgi nokārtotu profesionālās atbilstības pārbaudi attiecīgajā profesijā;

26.2. ārstniecības atbalsta persona iesniedz inspekcijā iesniegumu ar lūgumu atjaunot reģistrācijas termiņu reģistrā, kurā norāda vārdu, uzvārdu, ārstniecības atbalsta personas identifikatoru un profesiju, kurā nepieciešama reģistrācijas termiņa atjaunošana.

27. Šo noteikumu 26.1.1. un 26.1.2. apakšpunktā minētajam iesniegumam pievieno informāciju apliecinošu dokumentu kopijas vai uzrāda šo dokumentu oriģinālus.

28. Militārajam paramediķim šo noteikumu 26.1.1. vai 26.1.2. apakš­punktā minētajam iesniegumam nepieciešams Nacionālo bruņoto spēku Apvienotā štāba apstiprinājums.

29. Ārstniecības personai, kurai ir beidzies reģistrācijas termiņš, bet kura profesijā vai kādā no profesijas pamatspecialitātēm, apakšspecialitātēm vai papildspecialitātēm ir veikusi profesionālo darbību ārpus Latvijas Republikas kādā no Eiropas Ekonomikas zonas dalībvalstīm vai Šveices Konfederācijā ne mazāk kā trīs gadus pēdējo piecu gadu laikā, ir tiesības atjaunot reģistrāciju, iesniedzot inspekcijā iesniegumu ar lūgumu atjaunot reģistrācijas termiņu reģistrā. Iesniegumā norāda vārdu, uzvārdu, ārstniecības personas identifikatoru un profesiju, kurā nepieciešama reģistrācijas termiņa atjaunošana.

30. Šo noteikumu 29. punktā minētajam iesniegumam ārstniecības persona pievieno šādus dokumentus:

30.1. darba devēja izziņu par veikto profesionālo darbību, kurā norādīta profesija, amats un laikposms, kurā profesionālā darbība veikta;

30.2. izziņu par tiesībām veikt profesionālo darbību (piemēram, *Certificate of Good Standing*), ko izsniegusi tās valsts kompetentā institūcija, kurā ārstniecības persona veikusi profesionālo darbību.

31. Inspekcija mēneša laikā pēc šo noteikumu 26. vai 29. punktā minēto dokumentu saņemšanas pieņem lēmumu par ārstniecības personas vai ārstniecības atbalsta personas reģistrācijas termiņa atjaunošanu vai par atteikumu atjaunot ārstniecības personas vai ārstniecības atbalsta personas reģistrācijas termiņu reģistrā. Minēto lēmumu inspekcija ārstniecības personai vai ārstniecības atbalsta personai paziņo Paziņošanas likumā noteiktajā kārtībā.

32. Inspekcija pieņem lēmumu par atteikumu atjaunot ārstniecības personas vai ārstniecības atbalsta personas reģistrācijas termiņu reģistrā, ja ir vismaz viens no šādiem iemesliem:

32.1. attiecīgā ārstniecības persona vai ārstniecības atbalsta persona neatbilst šo noteikumu 4. punktā minētajām prasībām;

32.2. attiecīgā ārstniecības persona nav izpildījusi šo noteikumu 26.1. apakšpunktā vai 29. vai 30. punktā minētās prasības;

32.3. militārā paramediķa iesniegums neatbilst šo noteikumu 28. punktam;

32.4. attiecīgajai ārstniecības personai vai ārstniecības atbalsta personai saskaņā ar tiesas nolēmumu ir noteikta tiesību ierobežošana, atņemot tiesības nodarboties ar profesionālo darbību attiecīgajā jomā (aizliegums ir attiecināms uz laikposmu, kurā tiesību ierobežojums ir spēkā);

32.5. attiecīgajai ārstniecības personai vai ārstniecības atbalsta personai saskaņā ar prokurora priekšrakstu par sodu krimināllietā ir noteikta tiesību ierobežošana, atņemot tiesības nodarboties ar profesionālo darbību attiecīgajā jomā (aizliegums ir attiecināms uz laikposmu, kurā tiesību ierobežojums ir spēkā);

32.6. šo noteikumu 26.1. apakšpunktā vai 30. punktā minētie dokumenti satur nepatiesu informāciju;

32.7. nav iesniegta visa inspekcijas pieprasītā informācija.

33. Reģistrācijas termiņš reģistrā ir pieci gadi no lēmuma par ārstniecības personas vai ārstniecības atbalsta personas reģistrācijas termiņa atjaunošanas reģistrā paziņošanas dienas ārstniecības personai vai ārstniecības atbalsta personai.

34. Ja ārstniecības persona vai ārstniecības atbalsta persona pēc reģistrācijas termiņa atjaunošanas reģistrā reģistrācijas termiņa laikā iegūst attiecīgi ārstniecības personas sertifikātu vai ārstniecības atbalsta personas sertifikātu, tās reģistrācijas termiņu attiecīgajā profesijā inspekcija reģistrā pagarina uz laiku, kas ir par vienu gadu garāks par ārstniecības personas sertifikāta vai ārstniecības atbalsta personas sertifikāta derīguma termiņu.

**4. Reģistrācijas termiņa apturēšana un reģistrācijas anulēšana**

35. Ja inspekcijai ir kļuvis zināms, ka ārstniecības personai vai ārstniecības atbalsta personai reģistrācijas termiņa laikā saskaņā ar tiesas nolēmumu ir noteikta tiesību ierobežošana, atņemot tiesības nodarboties ar profesionālo darbību attiecīgajā profesijā, vai saskaņā ar prokurora priekšrakstu par sodu krimināllietā ir noteikta tiesību ierobežošana, atņemot tiesības nodarboties ar profesionālo darbību attiecīgajā profesijā, inspekcija izdara ierakstu reģistrā par attiecīgās ārstniecības personas vai ārstniecības atbalsta personas reģistrācijas reģistrā termiņa apturēšanu uz laikposmu, kurā tiesību ierobežojums nodarboties ar profesionālo darbību attiecīgajā profesijā ir spēkā, bet ne ilgāk kā līdz attiecīgās reģistrācijas termiņa beigām.

36. Ja tiek apturēts reģistrācijas termiņš reģistrā, attiecīgās reģistrācijas termiņš netiek pagarināts par laikposmu, uz kuru tā bija apturēta.

37. Inspekcija anulē ārstniecības personas vai ārstniecības atbalsta personas reģistrāciju reģistrā, izdarot attiecīgu ierakstu reģistrā, šādos gadījumos:

37.1. ārstniecības persona vai ārstniecības atbalsta persona lūgusi anulēt tās reģistrāciju reģistrā;

37.2. inspekcijai ir kļuvis zināms, ka ārstniecības personas vai ārstniecības atbalsta personas iesniegtie dokumenti, kas bija par pamatu tās pirmreizējai reģistrācijai, pārreģistrācijai reģistrā vai reģistrācijas termiņa atjaunošanai, satur nepatiesu informāciju.

38. Informāciju par reģistrācijas termiņa apturēšanu vai lēmumu par reģistrācijas anulēšanu inspekcija Paziņošanas likumā noteiktajā kārtībā paziņo ārstniecības personai vai ārstniecības atbalsta personai, ārstniecības iestādei, kurā attiecīgā ārstniecības persona vai ārstniecības atbalsta persona veic profesionālo darbību, un, ja ir spēkā esošs ārstniecības personas sertifikāts vai ārstniecības atbalsta personas sertifikāts – sertifikācijas institūcijai, kura attiecīgo sertifikātu izsniegusi.

**5. Reģistra uzturēšanas un aktualizēšanas kārtība**

39. Ārstniecības personai vai ārstniecības atbalsta personai ir pienākums mēneša laikā pēc izmaiņu rašanās reģistrā iekļautajās ziņās iesniegt inspekcijā informāciju par izmaiņām, aizpildot ārstniecības personu un ārstniecības atbalsta personu reģistra izmaiņu lapu (5. pielikums) vai šo noteikumu 5. pielikumā norādīto informāciju reģistram iesniedzot tiešsaistes režīmā. Ja izmaiņas attiecas uz ārstniecības personas izglītību, kas iegūta ārvalstīs, ārstniecības personas izglītību, kas iegūta līdz šo noteikumu spēkā stāšanās dienai, vai ārstniecības atbalsta personas izglītību, ārstniecības persona vai ārstniecības atbalsta persona pievieno ārstniecības personu un ārstniecības atbalsta personu reģistra izmaiņu lapai (5. pielikums) izglītības dokumenta kopiju vai uzrāda tā oriģinālu.

40. Ārstniecības personu un ārstniecības atbalsta personu reģistra izmaiņu lapas (5. pielikums) aizpildīšanā izmanto šo noteikumu 1. pielikumā minētos klasifikatorus un sarakstus.

41. Inspekcija pēc ārstniecības personas vai ārstniecības atbalsta personas rakstveida pieprasījuma saņemšanas piecu darbdienu laikā par maksu saskaņā ar inspekcijas sniegto maksas pakalpojumu cenrādi izsniedz reģistrācijas apliecību, kurā iekļauj šādu informāciju:

41.1. papildinātais Latvijas Republikas lielais ģerbonis;

41.2. izdevējiestādes nosaukums;

41.3. ārstniecības personas vai ārstniecības atbalsta personas vārds un uzvārds;

41.4. ārstniecības personas vai ārstniecības atbalsta personas identifikators;

41.5. ārstniecības personai – profesija, kurā personai ir tiesības nodarboties ar ārstniecību, ārstniecības atbalsta personai – profesija, kurā personai ir tiesības iesaistīties veselības aprūpes procesa nodrošināšanā ārstniecības iestādē;

41.6. reģistrācijas apliecības numurs, izsniegšanas datums un derīguma termiņš;

41.7. izdevējiestādes atbildīgās amatpersonas paraksts un tā atšifrējums;

41.8. izdevējiestādes zīmogs.

42. Inspekcija savā tīmekļvietnē publisko un uztur aktuālo informāciju par reģistrētās ārstniecības personas vai ārstniecības atbalsta personas vārdu, uzvārdu, identifikatora numuru, reģistrācijas termiņu, darbavietu ārstniecības iestādē, specialitāti darbavietā, amatu, iegūtajiem ārstniecības personas sertifikātiem un to derīguma termiņiem.

43. Reģistrā iekļauto informāciju inspekcija reizi mēnesī salīdzina ar Pilsonības un migrācijas lietu pārvaldes Iedzīvotāju reģistru (pārbaudot informāciju par mirušajām un no Latvijas uz pastāvīgu dzīvi ārvalstīs izceļojušām ārstniecības personām un ārstniecības atbalsta personām – vārdu, uzvārdu, personas kodu, miršanas datumu vai izceļošanas faktu).

44. Ja, pārbaudot šo noteikumu 43. punktā minēto informāciju, inspekcija konstatē, ka persona, par kuru reģistrā ir iekļautas ziņas, ir mirusi, reģistrā iekļautās ziņas par šo personu tiek ievietotas reģistra arhīva datubāzē. Par no Latvijas uz pastāvīgu dzīvi ārvalstīs izceļojušām ārstniecības personām un ārstniecības atbalsta personām reģistrā tiek izdarīts attiecīgs ieraksts.

45. Ja reģistrā iekļautā informācija ir pretrunā ar Pilsonības un migrācijas lietu pārvaldes Iedzīvotāju reģistrā iekļauto informāciju par attiecīgo personu, inspekcija precizē atbilstošos datus reģistrā.

46. Reģistra aktīvajā datubāzē iekļauto informāciju inspekcija glabā līdz brīdim, kad no Pilsonības un migrācijas lietu pārvaldes Iedzīvotāju reģistra saņemtas ziņas par personas, par kuru reģistrā ir iekļautas ziņas, nāvi. Pēc informācijas par personas nāves faktu saņemšanas informāciju par attiecīgo personu iekļauj reģistra arhīva datubāzē, kur to glabā 25 gadus pēc attiecīgās informācijas iekļaušanas reģistra arhīva datubāzē. Pēc glabāšanas termiņa beigām reģistra arhīva datubāzē iekļauto informāciju inspekcija [arhīvu darbību](http://pro.nais.lv/naiser/text.cfm?Ref=0101032008092900794&Req=0101032008092900794&Key=0127011991032632772&Hash=) regulējošajos normatīvajos aktos noteiktajā kārtībā nodod Latvijas Nacionālajam arhīvam un pēc attiecīga akta sastādīšanas izdzēš no reģistra.

**6. Lēmumu apstrīdēšana un pārsūdzēšana**

47. Inspekcijas amatpersonas pieņemto lēmumu par pirmreizēju reģistrāciju reģistrā vai pārreģistrāciju reģistrā, par atteikumu pirmreizēji reģistrēt vai pārreģistrēt reģistrā, par reģistrācijas termiņa atjaunošanu reģistrā vai par atteikumu atjaunot reģistrācijas termiņu reģistrā, kā arī par reģistrācijas anulēšanu var apstrīdēt inspekcijas vadītājam Administratīvā procesa likumā noteiktajā kārtībā.

48. Inspekcijas vadītāja lēmumu var pārsūdzēt tiesā Administratīvā procesa likumā noteiktajā kārtībā.

**7. Noslēguma jautājumi**

49. Atzīt par spēku zaudējušiem Ministru kabineta 2009. gada 24. februāra noteikumus Nr. 192 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība" (Latvijas Vēstnesis, 2009, 37. nr.; 2010, 133. nr.).

50. Informācija par ārstniecības personas un ārstniecības atbalsta personas profesiju, kas bija iekļauta reģistrā līdz šo noteikumu spēkā stāšanās dienai, tiek saglabāta līdz reģistrācijas termiņa beigām.

51. Informācija par ārstniecības personas un ārstniecības atbalsta personas sertifikātā norādīto specialitāti, kas bija iekļauta reģistrā līdz šo noteikumu spēkā stāšanās dienai, tiek saglabāta atbilstoši tam ārstniecības personu un ārstniecības atbalsta personu specialitāšu, kā arī ārstniecisko un diagnostisko metožu klasifikatoram, kāds bija spēkā līdz šo noteikumu spēkā stāšanās dienai, bet ne ilgāk kā līdz ārstniecības personas sertifikāta vai ārstniecības atbalsta personas sertifikāta derīguma termiņa beigām.

52. Ja ārstniecības personai vai ārstniecības atbalsta personai ir derīgs attiecīgi ārstniecības personas sertifikāts vai ārstniecības atbalsta personas sertifikāts, inspekcija pagarina tās reģistrācijas termiņu attiecīgajā profesijā uz laiku, kas ir par vienu gadu ilgāks nekā ārstniecības personas sertifikāta vai ārstniecības atbalsta personas sertifikāta derīguma termiņš (ja ir vairāki ārstniecības personas sertifikāti vai ārstniecības atbalsta personas sertifikāti, reģistrācijas termiņu pagarina atbilstoši sertifikāta termiņam, kuram ir ilgākais derīguma termiņš).

53. Māsas (medicīnas māsas), vecmātes, ārsta palīgus (feldšerus), māsas palīgus, kosmētiķus, skaistumkopšanas speciālistus (kosmetoloģijā), radiologa asistentus un biomedicīnas laborantus, kuriem reģistrācijas termiņš ir 2020. gada 1. septembris, pārreģistrē attiecīgajā profesijā šo noteikumu 3.2. apakšnodaļā noteiktajā kārtībā, ņemot vērā stundu skaitu, kāds attiecīgās profesionālās kvalifikācijas pilnveidei bija noteikts līdz šo noteikumu spēkā stāšanās dienai.

54. Ārstniecības personas, kuras nav minētas šo noteikumu 53. punktā un kurām reģistrācijas termiņš reģistrā ir 2016. gada 1. jūlijs, pārreģistrācijai iesniedz inspekcijā iesniegumu ar lūgumu veikt pārreģistrāciju reģistrā un, ja nepieciešams, – ārstniecības personu un ārstniecības atbalsta personu reģistra izmaiņu lapu (5. pielikums).

55. Ārstniecības personas, kuras nav minētas šo noteikumu 53. punktā un kurām reģistrācijas termiņš reģistrā beidzas 2019. gada 31. decembrī, pārreģistrācijai iesniedz inspekcijā dokumentu par profesionālās atbilstības pārbaudes sekmīgu nokārtošanu vai profesionālās kvalifikācijas pilnveidi vai profesionālo tālākizglītību apliecinošus dokumentus, kas iegūti reģistrācijas termiņa laikā, apgūstot zināšanas šādā apjomā:

55.1.  30 akadēmiskās stundas, ja ārstniecības personai reģistrācijas termiņš beidzas 2016. gada 31. decembrī;

55.2.  60 akadēmiskās stundas, ja ārstniecības personai reģistrācijas termiņš beidzas laikposmā no 2017. gada 1. janvāra līdz 31. decembrim;

55.3.  90 akadēmiskās stundas, ja ārstniecības personai reģistrācijas termiņš beidzas laikposmā no 2018. gada 1. janvāra līdz 31. decembrim;

55.4.  120 akadēmiskās stundas, ja ārstniecības personai reģistrācijas termiņš beidzas laikposmā no 2019. gada 1. janvāra līdz 31. decembrim.

56. Zobu feldšeriem, kuri ir reģistrēti atbilstoši ārstniecības personu specialitāšu klasifikatoram, kas bija spēkā līdz šo noteikumu spēkā stāšanās dienai, pārreģistrācija nav jāveic, un to reģistrācijas termiņš ir 2020. gada 31. decembris.

57. Šo noteikumu 4.2.4., 4.4.3., 4.5.2., 4.9.2., 4.10.3., 4.11.2., 4.11.3., 4.11.4. un 4.11.5. apakšpunktā minētajām ārstniecības personām ir tiesības veikt pirmreizēju reģistrāciju attiecīgajā profesijā līdz 2016. gada 1. septembrim.

58. Šo noteikumu 4.5.2. apakšpunktā minētās prasības ir attiecināmas arī uz tādu zobārstniecības māsu pirmreizēju reģistrāciju, kuras attiecīgās profesionālās pilnveides programmas apguvi vai kvalifikācijas atbilstības pārbaudes procesu uzsākušas līdz šo noteikumu spēkā stāšanās dienai. Šo noteikumu 4.8.2. apakšpunktā minētās prasības ir attiecināmas arī uz tādu kosmētiķu pirmreizēju reģistrāciju, kuri attiecīgās profesionālās tālākizglītības programmas apguvi uzsākuši līdz šo noteikumu spēkā stāšanās dienai. Šo noteikumu 4.11.2. apakšpunktā minētās prasības ir attiecināmas arī uz tādu masieru pirmreizēju reģistrāciju, kuri ārstniecības personas sertifikācijas procesu uzsākuši līdz šo noteikumu spēkā stāšanās dienai.

59. Šo noteikumu 7., 9., 20. un 39. punktā minētā prasība attiecībā uz datu iesniegšanu reģistram tiešsaistes režīmā stājas spēkā 2017. gada 1. janvārī.

60. Šo noteikumu 41. un 42. punkts stājas spēkā 2017. gada 1. janvārī.

61. Noteikumi stājas spēkā 2016. gada 1. jūnijā.

Ministru prezidents Māris Kučinskis

Veselības ministra vietā –

labklājības ministrs Jānis Reirs